የከተሞች ቀን የከተሞች ሰላምና ብልጽግና የሚጠናከርበት መሆኑን ጠቅላይ ሚኒስትር ዶ/ር አብይ አህመድ ገለጹ
የከተሞች ቀን የኢትዮጵያዊነትን ቀለምና ውበት በመዘከር የከተሞች ሰላምና ብልጽግና የሚጠናከርበት መሆኑን ጠቅላይ ሚኒስትር ዶክተር አብይ አህመድ ገለጹ፡፡  ጠቅላይ ሚኒስትር አብይ በጅግጅጋ ከተማ የሚከበረውን የከተሞች ቀንን በማስመልከት መልዕክት አስተላልፈዋል።በመልዕክታቸውም ከተሞች የደረሱበትን ደረጃ የሚመዝኑበት፣ ልምድ የሚለዋወጡበት የላቀ ልማትና የሥራ ውጤት የሚቀርብበት የተሻለ አስተዳደር ያስመዘገቡ የሚመሰገኑበትና የሚሸለሙበት መድረክ መሆኑንም አስረድተዋል።እየጨመረ የመጣውን ከገጠር ወደ ከተማ ፍልሰት የሚያስተናግዱ ለነዋሪዎቻቸውም ምቹ የሆኑ፤ የህብረ ብሔራዊነት ማሳያ እንዲሁም ለሀገር ሰላምና ልማት አስተዋጽኦ የሚያደርጉ ከተሞችን ለመፍጠር መትጋት ይገባልም ነው ያሉት ጠቅላይ ሚኒስትሩ ።አሁን ላይም ኢትዮጵያ እያስመዘገበች ካለው ለውጥ አንፃር ከተሞች የመደመር መናኸሪያ፣ የትስስርና የአንድነት መገመጃ እንዲሆኑ መሥራት ያለብን ወቅት ላይ እንገኛለንም ብለዋል፡፡ ማንኛውም ኢትዮጵያዊ በመደመር እሳቤ ተዘዋውሮ መሥራት፣ መኖር፣ መበልጸግና እኩል ሀብት የመጋራት ሕገ መንግሥታዊ መብቱን መጠቀም እንዲችልም ከተሞች የተሻለ አገልግሎት ለመሥጠት መዘጋጀት እንዳለባቸውም ጠቅሰዋል።ከተሞች የተሟላ አገልግሎት እንዲሠጡም አስተዳደርን ማቀላጠፍ፣ ሥራ አጥነትን መቀነስ፣ የመሬት አስተዳደርን ማሻሻል፣ አረንጓዴ ልማትን ማስፋፋትና ቴክኖሎጂና ፈጠራን ማሳደግ እንደሚገባም አስታውቀዋል።የመንግስት መዋቅሮችም ነዋሪዎች የሚያነሷቸውን ጥያቄዎች ለመመለስ እንደሚሰሩም ጠቅሰዋል፡፡ቀኑም በከተሞች ውስጥ የሚኖሩ ዜጎች ዜግነታቸው እንዲከበር፣ ፍላጎትና ጥቅማቸው እንዲጠበቅ፣ ፈጠራቸው እንዲያብብ የሚያስችል በመደመር መንፈስ ልምድና ሐሳብ የምንለዋወጥበት፣ ስኬትን የምናወድስበት፣ ከውድቀትም ትምህርት የምንወስድበት ሊሆን ይገባልም ነው ሲሉ ገልጸዋል፡፡ (ምንጭ፡-ጠቅላይ ሚኒስትር ጽህፈት ቤት) 